Il-laħam meħtieġ għal din ir-riċetta jista' jkun għolja tal-koxxa jew rump . L-importanti hu li ma jkollux ħafna xaħam. Ingredjenti 500g għaġina sfoll 500g ċanga 400g kliewi taċ-ċanga 300g basal 50g marġerina 3 mgħaref dqiq bajda mħabbta dada taċ-ċanga bżar mitħun frisk u melħ Naddaf il-laħam u qattgħu f'biċċiet żgħar. Ixgħel il-forn 200 0 C, gass numru 6. Naddaf tajjeb il-kliewi u qattagħhom f'biċċiet żgħar. Laħlaħ tajjeb għal iżjed minn darba. Qaxxar il-basal u qattgħu f'biċċiet żgħar. Dewweb il-marġerina ġo taġen kbir u fond u qalli l-basal mingħajr ma tħallih jieħu kulur. Żid il-laħam u l-kliewi u kompli sajjar sakemm il-laħam jieħu kulur kannella minn barra. Baxxi n-nar u żid id-dqiq. Roxx ftit bżar u melħ u kompli sajjar filwaqt li tħawwad il-ħin kollu. Farrak id-dada taċ-ċanga u żid 2 tazzi ilma. Kompli ħawwad u sajjar għal ftit minuti oħra. Neħħi t-taġen minn fuq in-nar. Agħżel dixx taċ-ċaqquf bix-xifer wiesa' u qiegħed it-taħlita ġo fih. Ferrex ftit dqiq fuq il-mejda tal-kċina u iftaħ l-għaġina. Iksi l-wiċċ tad-dixx biha. Agħmel ftit xquq fil-wiċċ biex il-fwar joħroġ u l-għaġina ma tirtabx. Idlek il-wiċċ tal-għaġina bil-bajda mħabbta u aħmi għal madwar 45 minuta. Servi sħuna bil-patata maxx u ħaxix mgħolli.